ฟันซ้ำราชศักดิ์สุริยารวมหัวไซฟอน310ล.
ก.ล.ต. กล่าวโทษซ้ำสองราชศักดิ์ สุเสวีสุริยา ลาภวิสุทธิสิน ฐานแต่งงบเพาเวอร์พี รายได้โผล่ 34 ล้าน ให้หุ้นกลับเข้าซื้อขาย ยักยอกเงินอีก 310 ล้าน
11 ส.ค. 2554

ก.ล.ต. กล่าวโทษซ้ำสองราชศักดิ์ สุเสวีสุริยา ลาภวิสุทธิสิน ฐานแต่งงบเพาเวอร์พี รายได้โผล่ 34 ล้าน ให้หุ้นกลับเข้าซื้อขาย ยักยอกเงินอีก 310 ล้าน
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. กล่าวโทษ นายราชศักดิ์ สุเสวี อดีตประธานกรรมการ และประธานเจ้าหน้าที่บริหารของ บริษัท เพาเวอร์พี (POWER) เพิ่มเติมต่อกรมสอบสวนคดีพิเศษ (ดีเอสไอ) กรณีตกแต่งรายได้รวม 34 ล้านบาท ในงบการเงินที่ใช้เพื่อนำหุ้นกลับเข้ามาซื้อขายในตลาดหมวดปกติในปี 2548 และการกระทำที่เข้าข่ายทุจริตยักยอกเงินออกไปอีกหลายรายการรวม 310 ล้านบาท
นอกจากนี้ ก.ล.ต. ได้กล่าวโทษ นายสุริยา ลาภวิสุทธิสิน นายพงษ์ศักดิ์ คงปัญญากุล อดีตรองกรรมการ ผู้จัดการใหญ่ ฝ่ายการเงินและการบัญชีของ POWER ผู้ร่วมกระทำการ และนายคมกริช ลือจรรยา ผู้สนับสนุนให้ตกแต่งรายได้ ซึ่งเป็นการกระทำความผิดตามมาตรา 307 311 และ 312 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 
ทั้งนี้ นายราชศักดิ์และพวกเคยถูกกล่าวโทษมาแล้วครั้งหนึ่งเมื่อเดือน พ.ย. 2549 ก.ล.ต. กรณีตกแต่งรายได้จำนวน 10.5 ล้านบาท ในงบการเงินปี 2547 
“ก.ล.ต. พบว่าการตกแต่งรายได้ทั้งสองครั้งรวมทั้งสิ้น 44.5 ล้านบาท คิดเป็นประมาณ 51% ของรายได้ 85.61 ล้านบาท ที่แสดงไว้เดิม ทำให้กำไรสุทธิ 25 ล้านบาท ที่เคยแสดงไว้เปลี่ยนเป็นขาดทุนประมาณ 19 ล้านบาท ซึ่งส่วนมากเกี่ยวข้องกับนายสุริยา ซึ่งเป็นผู้อยู่เบื้องหลังการเข้าฟื้นฟูกิจการและการถือหุ้นใน POWER นอกจากนี้ยังได้ประโยชน์จากการยักยอกเงินออกจากบริษัท 4 ครั้ง รวม 265 ล้านบาท ส่วนนายราชศักดิ์ได้ยักยอกเงิน 45 ล้านบาท”